ધર્મ કે દેશ કોઇપણ હોય હજી આજે પણ સ્ત્રીઓને દાબમાં રાખવાના પ્રયત્નો યેનકેન પ્રકારે થતાં જ હોય છે. ગ્લોબલ વિલેજ બની ગયેલા આજના યુગમાં પણ અનેક રીતે આજની નારીને ગુલામીનો અહેસાસ થતો હોય છે. તેમાંથી કોઇક વિરલ નારી હોય છે જે ચીલો ચાતરવાનો પ્રયત્ન કરે છે. ઈરાનમાં તો મહિલાઓને હજી પણ કોઈ છૂટ નથી. ૨૦૧૪ની સાલમાં એક ઇરાની ભાઈએ પોતાની બહેનને બચાવવાની વૈશ્ર્વિક અપીલમાં સાઈન કરી હતી.તે સમયે ૨૬ વરસની બ્રિટિશ- ઇરાનીઅન ગોનચેહ ગાવામી નામની મહિલાને જેલની સજા થઈ હતી અને હાલ તે મુક્ત હોવા છતાં ઈરાનની બહાર પ્રવાસ ન કરી શકે. તેના પર અનેક પાબંદીઓ સરકાર દ્વારા લગાવવામાં આવી છે. તેનો ગુનો એટલો જ હતો કે તેણે વોલીબોલની મેચ જોવા સ્ટેડિયમમાં જવાનો પ્રયત્ન કર્યો હતો. તેને એક વરસની જેલની સજા થઈ હતી પણ વૈશ્ર્વિકસ્તરે ઇરાનીઅન સરકારને સાત લાખ લોકોએ ગાવામીને છોડી દેવાની અપીલ કરતા સરકારે તેને ૨૦ હજાર ડૉલરનો દંડ કરી પાંચ મહિના જેલમાં રાખ્યા બાદ મુક્ત કરી હતી. ઇરાનમાં છોકરીઓને પુરુષોની મેચ સ્ટેડિયમમાં જોવા જવા પર પાબંદી છે. જો છોકરી કોઇપણ રમત સ્ટેડિયમમાં જોવા જાય તો તે ગુનેગાર ગણાય છે. તે સમયે ઈરાન અને ઈટલી વચ્ચે ફાઈનલ વોલીબોલની મેચ રમાઈ રહી હતી. ગાવામી સહિત બીજી પણ કેટલીક મહિલાઓએ તેમના પ્રવેશનો વિરોધ કરતાં પોસ્ટર લઈને સ્ટેડિયમની બહાર દેખાવો કર્યા હતા. સઉદી અરેબિયામાં સ્ત્રીઓને સ્ટેડિયમમાં ફૂટબોલ જોવાની છૂટ આપવાના સમાચાર વાંચતા જ થોડાં વરસો પહેલાં જોયેલી ઇરાની ફિલ્મ યાદ આવી ગઈ.